Kokkedoor keer terug – neem só deel!
kykNET se gewilde koswerklikheidsreeks Kokkedoor keer volgende jaar terug en is nou opsoek na deelnemers!
Die eerste twee Kokkedoor-seisoene is onderskeidelik in 2013 en 2014 uitgesaai, wat toe opgevolg is deur twee seisoene van Koekedoor, Kokkedoortjie en Koekedoortjie.
Die eerste twee seisoene van Kokkedoor het in Prins Albert in die Karoo afgespeel. Maar vir die derde seisoen gaan 20 deelnemers, 10 onthoukokke en 10 kinkelkokke, hulle in Kaapstad moet aanmeld. Groot pryse, wat binnekort bekendgemaak sal word, is ook op die spel.
Hetta van Deventer-Teblanche en Nic van Wyk sal ook weer terug wees as beoordelaars, maar gaan ook dié keer deur die bekende kosskrywer en -blogger, Sam Woulidge, bygestaan word.
Wat is 'n onthoukok?
Hulle is die fakkeldraers vir onthoukos, en al het hulle nie formele sjefs-opleiding en professionele ondervinding nie, klop hulle harte warm vir tradisionele kos. Vir inspirasie span hulle herinneringe en beproefde metodes van ma's, oumas en tannies uit die huiskombuis in. Onthoukokke word gekies vir hul vernuf as 'n huiskok en hul kennis en passie vir onthoukos.
Wat is 'n kinkelkok?
'n Kinkelkok se uitdaging is om hul sjefskwalifikasies, professionele kombuis-ervaring en uitstekende tegniese vaardighede vir vernuwing in te span. Kinkelkokke word gekies vir hul kwalifikasies en/of hulle ondervinding in 'n erkende restaurant en professionele kombuis (nie 'n braai-restaurant of koffiekroeg nie.) Slegs 'n Huishoudkundegraad aan 'n universiteit is ook nie voldoende kwalifikasie vir dié kategorie nie.
Alle navrae moet aan [email protected] gerig word.
Inskrywings is oop vanaf 17 September tot 16 November 2018.
Neem só deel aan Glam Guru
Hannon Bothma en sy Glam Guru-span is op soek na kykers wat graag splinternuut gemaak wil word op sy gewilde TV-program op kykNET.